
Sissejuhatus. 


Eestis on tubakakaswatus juba kaunis kindlal jalal, sest kodumaal wõime lokkawat tubakat igalpool näha. Kahjuks aga, talu tarre 
sisseastudes, lehkab sulle wastik ja halb suitsu lõhn wastu. Sellest näeme, et meil ei tunta weel küllalt tubaka ümbertöötamise 
wiisi. Tarbekohase korraliku ümbertöötamisega kaotab tubak wastiku ja halwa lõhna. Seda õpetabki meile see wäikene 
raamatukene, mida kuulus Saksamaa aiatöö ja tubakakaswatuse tehniker oma kauaaegsete praktiliste katsete järele on kirja 
pannud. Siin on kõige rohkem rõhku ümbertöötamise wiisi peale pandud. On näidatud, kuidas kõige lihtsamalt ja odawamalt 
tubaka lõhna ja maitset parandada tuleb. Selleks on hulk retsepte ja käsitusi lugejale tarwitada. Peale selle käsitab raamat ka 
põsetubaka ja sigariwalmistuse õpetust. Katsugu ja proowigu lugeja nende käsituste järele teha, siis kaob wastik ja halb tubaka 
lõhn. Et retseptide järjekord ja kokkuseade õige oleks, on Dr. A. Spiegel nad läbi waadanud ja parandanud. 


Tallinn, weebruaril 1922 a. 
Julius Sihwer. 


1. Külw. 


Ehk küll tubak lõunamaa taim on, sellepeale waatamata annawad meil kodumaal walminud tubaka seemned kõige paremaid ja 
tugewamaid taimi. Uusi sorte on hea risttolmutamise teel kaswatada. See nõuab aga omajagu osawust. Soowitaw oleks, et 
tubakakaswatajad seemne uuendamise kallal rohkem tööd teeks, siis tõuseks ka tubaka wäärtus. Märtsi keskel peame seemned 
sooja lawasse maha külwama. Koht tuleb aias lõunapoole külge walida, et taimed külmade tuulte eest warjatud oleks. Hea oleks, 
kui lawa pealt aknaga kinni kaetaks, et taimed öökülmade all ei kannataks. Seemned tulewad kaunis harwalt külida, siis oleks 
noortel taimedel ruumi kaswada. On noored taimed 4. lehel, siis peame nad ümber istutama. Nii kaswawad tüsedad taimed. Kaks 
kuni kolm nädalat enne harilikku istutamist, aprilli lõpul ebk mai algul, tulewad taimelawadel aknad pealt ära wõtta, et nad waba 
õhuga harjuda saaks. 20. maist kuni 15. juunini on meil harilik tubaka istutamise aeg. Juhtuwad aga weelgi öökülmad tulema, siis 
tuleb taimi kinni katta. Kõrgemail kohtil, nagu mägede peal, on tarwis mai lõpul istutada. 


2. Maapinna omadus, seisuhoht ja wäetamine. 


Tubaka kaswatamiseks on sünnis heas korras olew liiwamullamaa. Selleks on ka kõlbulik sawikas liiwamaa. Ka teistsugu maa 
peal kaswab tubak, kui selle tarwis ettewalmistusi ja wäetusi on tehtud. Maa headusest oleneb tubaka maitse. Mida halwem 
maapind, seda kõhnem tubak kaswab. Tubakamaa harimise juures tuleb sügisest sügawat kündi meeles pidada. Iseäranis nõuab 
seda lahjem ja halwem maapind, sest mullapinna füüsilised omadused paranewad talwel sügawasti küntud maa sees. Ka 
tarwilised wäetised on soowitawad sügisel teha, sest talwine niiskus ja külmad mõjuwad kosutawalt kaasa. Kõige parem 
wäetisaine on komposti muld. See sisaldagu eneses puu lehti, turwast ja peenikest lupja. Lämmastiku ainetest on hea lauda 
sõnnik. Miskil tingimistel ei tohi sea sõnnikut, ega kõrwalkäigu kohtadest wäetisaineid tarwitada, need rikuwad tubaka hea 
maitse ära. Kui komposti mulda käepärast ei ole, siis tuleb wärsket lauda sõnnikut tarwitada, mis kergele liiwamaale hea on. 
Sügisel tuleb sõnnik mulla sisse künda. Raskemale sawimaale tuleb hobuse, kitse ja lamba sõnnikut anda. Tubaka kaswatuse 
juures tuleb ikka seda tähele panna, et maapind olgu soe ja päikese käes. Põhjapoolne wilu koht ei ole selleks sünnis. Kaswaw 
tubak ei anna seal häid walminuid seemneid ega lehti. On ju meil teada, et tubak lõunamaa taim on, sellepärast peab hoolitsemine 
tema eest iseäranis suur olema. Peale ülewelnimetatud wäetiste soowitakse weel kaalisoola, kainiiti ehk fosworhaput kondijahu 
näol. Kõih need kunstrammud külwatakse walmistatud tubakamaa peale. Ei ole soowitaw tawitada salpeetert ja superfosfaati. 


3. Tubaka istutamine ja edaspidine hoolitsemine kuni lõikuseni. 


Kujutame enesele ette, et mullapind on meil tubaka taimede istutamiseks ette walmistatud, siis oleks soowitaw istutamist ridade 
wiisi ette wõtta. Read peawad 60 sm. üksteisest kaugel olema. Niisama üksikute taimede kaugus ridades olgu 60 sm. Teisi taimi 
tubaka sekka ei soowitata mitte istutada, siis ei saa korralikke ega täielikke tubaka lehti—ainult häist lehtedest saab hea 
omadusega tubak. Kuiwa ilmade puhul tuleb taimi tublisti kasta. Umbes 14. päewa pärast istutamist tuleb maa tubaka ridade 
vahelt hästi ümber kaewada, see on teda tuulutada. Kastmist tuleb madalalt, mitte suure weejugaga toimetada, sest lehed on väga 
tundlikud ja lähewad selle tõttu enneaegu kollaseks ja jääwad wäärituks. Tubaka põld tuleb hoolega umbrohust puhastada. On 
taimed 20 sm. pikkused, siis tuleb neid esimist korda mullata, pärast seda iga kahe nädala takka. Peale teise muldamise peab 
korralikul taimel 12...15 lehte olema. Siis tuleb warsti aeg, mil õienupud wälja ajawad. On wäga tarwilik õienuppe ära noppida, 
sest need mõjuwad wastasel korral lehtede suuruse ja omanduse peale. Hea oleks, kui meie 10...13 lehe pealt ülemise warre ühes 
nuppudega ära murraks, kui peale selle taim weel nuppe ajab, tuleb ka neid kohe ära murda. Samuti kõrwalistele okstele ei tohi 
õienuppe külge jätta, sest nad kurnavad kõige rohkem taime elujõudu. Kõike seda silmas pidades, kaswawad tubaka lehed suured 
ja ilusad. Sellega lõpeb meie järelwaatus ja hoolitsemine kaswamise ajal. 


4. Lõikus. 


Augusti lõpul ja septembri algul hakkab lehtede korjamine. Lehtede kaswamise aeg loetakse 3 kuud. Parem on lehti murda kui 
lõigata, selle juures peame wäikese lehewarre otsakese külge jätma, muidu on neid halb kuiwatada. Alumised lehed on tarwis 
kõige enne ära korjata, pealmised 14...21 päewa pärast. Niiske ilmaga ei pea lehti korjama. On ilm kuiw, wõime kell 10 tööd 


algada. Kes aga müügi tarvis tubakat kaswatab, peab 3 korda lehti korjama: esiteks alumised, siis keskmised ja peale selle ladwa 
lehed, mis kõige paremad öeldakse olewat. Kokkukorjatud lehed peab ümberpöördult ja üksikult maha laotama, et neid päikene 
hästi walgustaks ja kuiwataks. Peale selle seotakse 8—10 lehte kimpu ja pannakse kuuri alla, kus nad pikkamisi kuiwawad. 
Kuumaks minemise eest tuleb hoida. On kimbud 24—36 tundi seisnud, niiske ilmaga ka kauem, siis seotakse mitu neist kokku ja 
pannakse hunnikusse. Lehtede kokkupigistamise teel sünnib kuumus, mida tubaka higistamiseks nimetatakse. Liig suure 
kuumuse juures peame neid laiali laotama. 


5. Lõpulik lehtede kuiwatus. 


Selleks on hea läbitõmbawa tuulega kuur ehk ait, et ennem lehtede kuiwatust lõpetada. Septembri kuu ilusa ilmaga kuiwab leht 
rutem, niiske ilmaga wenib kuiwamine pikale. Nende lõpulik kuiwamine oleks sünnis tsingist traadi ehk nööri otsas, kus juures 
warre jämedast otsast nöör läbi aetakse. Ühe nööri otsa riputatakse 30—40 lehte. Ajamise juures tulewad lehed üksteisest lahus 
hoida. Leht on kuiw, kui keskmine lehewars kuiw ja kõwa on, nii et ta hõlpsasti murdub. Kerged külmad kuiwamist ei riku. 
Pärast kuiwatust seotakse 15—20 lehte niiwiisi kokku, et nad üheteise peale tuleksid, siis seotakse nad tüwe otsast kimpu. 


6. Kuiwade lehtede parkimine (käärimine.) 


Et kokkupandud tubaka lehed hea wärwi ja maitse omandaks, selle tarwis peame nendega käärimise (parkimise) protsessi läbi 
tegema. Seda teeme lehtede hunnikusse panemise ja pressimise teel niiwiisi, et nad kuumaks lähewad. Et lehtedes kuumus tekiks, 
selleks on teatud niiskust tarwis. Niiskust tuntakse lehtede pigistamisest ära. Paras niiske leht ei kerki kohe peale pjgistamist üles: 
on aga pigistuse juures krabinat kuulda, siis on lehed wäga kuiwad. Kuiwi lehti wõib puhta weega üle pritsida. Nii saame 
tarwiliku niiskuse kätte. Nõnda niisutatud lehed pannakse hunnikusse 60 sm. laiuti ja pikuti wajutise alla. Selleks on kohased 
korwid ehk kastid, kuhu lehti wõib sisse panna. 3—6 päewa järele hakkab käärimine. Kuumust wõime juba käega ära tunda. Kellel 
kraadiklaas käepärast, wõib soojust sellega mõõta. Kui 45—50 °C järele soojust on, siis peab lehti ümber tõstma ja nimelt need 
lehed, mis all on, tulewad peale panna ja ümberpöördult. Seda ümberpaigutamist peab niikaua kordama, kuni lehed tarwiliku 
pruuni wärwi omandawad. 


Liig kuumus ei ole ka mitte hea, sest siis hakkab põlemine. Käärimise aega ei saa punkti peal ära määrata, see oleneb ilmadest, 
kohast ja teistest põhjustest, seda peab igaüks oma äranägemise järele toimetama. Wäikene sats tubakat, mille käärimine waewa 
ei tasu, tuleb järgmiselt toimetada: wõetakse kast ehk korw, 60 sm. ehk suurem, laotakse paraja niiskusega heinu põhja, pannakse 
tubaka lehed sinna peale, kaetakse 10 sm. paksuselt heintega kinni ja pannakse siis wajutise alla. Edaspidine järelwaatus on 
samasugune, kui eelminewa käärimise juures. Häid järeldusi saab kätte tubaka sooja hobuse sõnniku sisse panemise teel. Siis 
peab aga tubakat kindlalt pakkima, kas paberi ehk mõne muu asjaga, et sõnniku hais juurde ei jääks. Niisugune käärimine wõtab 
2—4 päewa aega. 


7. Edaspidine lehtede ümbertöötamine. 


Hariliku parkimise järele wõib tubakat ka juba suitsetada, aga siiski on tarwis, et edaspidist lehtede ümbertöötamist ette wõtta, 
sest meie maa tubakal on see halb omadus, et ta põlemise ajal sarwe haisu kipub andma. See paha hais on tarwis ära kaotada ja 
teine parem asemele anda. See wäheneb märksa, kui tubak kaua seisab. On ka teisi teid, kuidas seda teha. Wärwi järele 
sorteeritud lehed tulewad järgmiselt ümber töötada: Wõetakse näit. 50 kilo tubaka lehti ja niisutakse järgmise sulatise sees: 42 
liitert wett, 34 kilo wiinakiwi ja 34 kilo salpeetert (kui seda ei ole, siis wõib ka 142 kg. soola wõtta) ja pannakse lehed selle 
sulatisega tõrde wajutise alla jaheda koha peale 3 päewaks. Ei ole aga wiinakiwi saada, wõib ka tema asemel tamme koore keedis 
olla, 2 kg. 5 liitri wee kohta. Tubak tuleb 12—18 tundi sellega leotada, mitte kauem, sest muidu kaotab ta wäga palju nikotiini ära. 
Peale selle jäetakse tubak 4—5 tunniks wee sisse ligunema, uhutakse üle ja pannakse tahenema. Sellega kaotawad tubaka lehed 
halwa lõhna, sest soola sulatis kisub enesesse raswa ollused, mis wastiku haisu põhjused olidki. Weega uhtumine on tarwilik 
sulatise jätiste kõrwaldamiseks. Kuiwatame lehed ära, siis saame hea piibutubaka. Tahame weel paremat tubakat saada, peame 
põhjalikuma ümbertöötamise ette wõtma. Teeme nii, kuidas allpool käsitakse: 


Retsept 1. 

42 liitri wee sees keedetakse: 

3 kg. rosinaid 

42 kilo suhkrut 

2 kilo kuiwatatud leedripuu marju (Holundbeere) 

2 kilo kuiwatatud peeneid kadaka marju (Wacholdbeere) 
1/10 kg. peeneid loorberi lehti 

Y2 kg. apteegi tilli (Fenchelsamen) 


Kõik see keedetakse kinnises katlas, tihtilugu segades, hästi ära. Külmaks läinud keedis kumatakse läbi ja niisutakse 50 kg. 
lõigatud tubakat temaga ja jäetakse 2—3 tunniks seisma. Tubak kuiwatakse ära ja pannakse kergelt kokkupigistult kasti sisse. Et 
aga suurepäralist tubakat saada, mis wäljamaa omast taha ei jääks, siis toimetakse weel nii: seesama tubak leotakse weel järgmise 
sulatise sees: 


Retsept II. 

Keedetakse 1 tunni jooksul 

14 liitri wee sees 

1 kg. suuri rosinaid ehk wiinamarju 
1 kg. peenikest suhkurt. 


-peale selle kuiwatakse tubak kohe ära ja pannakse pakkidesse. 


Retsept III. (Wõib IL. retsepti asemel olla). 
12 liitert wett; 1 kg. peenikest suhkurt, 

50 grammi peeneid ploomimarja luid 

14 liit. wiinamarja, õuna ehk marjaweini. 


Kõik see sulatis keedetakse hästi ära ja leotakse 50 kg. tubakat selle sees, kuiwatakse wäljawõetud tubak ära (muidugi lõigatud) 
ja pannakse wähe niiskelt pakkidesse. 


8. Teine ümbertöötamise wiis. 


Keedetakse põõkpuu tuhast [Põõkpuu (Buche) kaswab Saksamaal. Tema aset wõib tamm ehk waher täita.] kange leheline wälja, 
kurnatakse läbi linase riide hästi puhtaks ja walatakse soojalt tubaka lehtede peale ja jäetakse 24 tunniks seisma. Siis wõetakse 
tubak wälja, loputakse weega puhtaks, pigistakse kuiwaks ja riputakse kuiwama. Puudub aga puu tuhk, siis wõetakse selle 
asemele järgmine sulatis: 2 kg. kuiwa tamme koort keedetakse 5 liitri wee sees 3—4 tundi, lisatakse 42 liitri weesse salpeetri 
sulatist 34 kilo ehk soola 142 kilo. Kõik see sulatis walatakse 12—18 tunniks seisma. Peale selle kuiwatakse tubak ära ja lõigatakse 
peeneks. Nüüd tuleb teda weel järgmisel wiisil ümber töötada: 


Retsept IV. 

25 liitert käärimata õlut (wirre) 

14/100 kg. kubeba-oa peeneid lehti (Kubeba-Bohne) 
28/100 kg. loorberi lehti. 

28/100 kg. peeneid kadaka marju 

28/100 kg. koriandri seemneid (Koriandersamen) 
17/10 kg. Storaks õli (Storax) 


Kõik see segu keedetakse 1—2 tundi parajal tulel. Selsamal ajal keedetakse 14/100 kg. walget weini ja 14/100 kg. kaskariljet 
(kaskara sagrada) mide terwe öö tuleb weini sees leotada. Siis segatakse kõik see wedelik ühte ja kurnatakse läbi linase riide hästi 
ära. Peale külmaksminemist leotakse tubak selle wedelikuga, käänatakse nuusti ja mässitakse linase riide sisse. Siis on tarwis teda 
weel pressi all hoida 24 tundi. Kuiwatud tubak lõigatakse peeneks ja pakitakse sisse. Niiwiisi omandab tubak suurepäralise 
maitse. 


Retsept V. (Ersatz) 

25 liitri wee sees keedetakse 

2 kg. kuiwatud kalmuse juuri ehk 4 kg. tooreid 

50 gr. peeneid ploomi luid 

30 gr. peeneid kadaka marju 

50 gr. kuiwatud lõhnawat warjulille (Asperula odorata). 


On see keedis walmis, siis kurnatakse läbi linase riide. Peale selle keedetakse 42 liitert walget weini, wõib ka õuna ehk marja wein 
olla, 150 gr. suhkruga, walatakse see sulatis puhastatud sulatise hulka ja leotakse tubak ülewalnimetatud wiisi järele. Et aga 
mõnda ainet raske saada on, siis soowitakse tubakakaswatajatele retseptisi lihtsamalt enne proowida ja siis alles 
ümbertöötamisele asuda. Kõik need retseptid on suuremal mõõdul tubaka walmistamise jaoks wõetud, nimelt 50 kg. jaoks. 


9. Kunsttubak. 


Suurt osa kunsttubaka walmistamise juures edendawad sigari pealmised lehed. Neid wõib nairi lehtedest walmistada, mis 
nõndasama ümbertöötakse, kui tubaka lehti. Et neile ilusat tubaka lehtede wärwi anda, pritsitakse neid lämmastiku happega, 
(scheidewasser) siis ilmuwad nende peale wäiksed kollased täpid, mis kõigeparemail tubaka lehil olema peab. 


Hea töötamise ja higistamise teel omandawad nairi lehed tumepruuni wärwi. Suured ja karedad lehed annawad põlemise juures 
halba lõhna. Kunsttubaka walmistamise juures peame seda silmas pidama, sest lehed peawad õrnad ja wäikesed olema. Selle 
tarwis wõime hea eduga 1) hapuoblika lehti tarwitada, mis aias on kaswatatud. Hapuoblika külw on juuli ehk augustikuu algul. 2) 
Nairi lehti wõime igal ajal saada. 3) Kartuli lehed kõlbawad ka kunsttubakaks. 4) Puu lehed aga weel wähem, neid peame 


sorteerima, lehewarred kõrwaldama ja hästi ümbertöötama. Puu lehtede korjamist peab kuiwa ilmaga toimetama, ka kastet ei tohi 
peal olla. Korjatud lehed peame päikese kätte maa peale panema. Neist teeme 5—6 lehelised kimbud ja riputame küüni ehk kuuri 
kuiwama. On nad küllalt kuiwad, siis laotakse nad hunnikusse käärima. Kuumust proowitakse 12—24 tunni järele. On lehtede 
ümbertõstmine tarwilik, siis tehakse seda weel kord. Niiwiisi saadakse ilus tumepruun wärw kätte. Et aga lehed kuumaks ei 
läheks, selle eest tuleb hoida. Peale selle tuleb neid nagu tubaka lehtigi kuiwatada. Päris kuiwi lehti wõib juba ümber töötama 
hakata. Selle tarwis walmistakse puu tuhast lehelist, mitte wäga kanget, leotakse lehti lehelises 24 tundi, wõetakse nad sealt 
wälja, loputakse puhta weega üle ja pannakse korwi tahenema. Neid ei tohi aga üleliiga ära kuiwatada. Nüüd hakkame puulehti 
ümber töötama. Selleks wõetakse tubaka lehti ehk warsi, keedetakse 5—6 tundi puhta wee sees seni, kui keedis tubaka maitse ja 
lõhna omandab. Wedelik lastakse külmaks minna ja walatakse kindla nõu sisse kuiwade lehtede peale. See protsess muudab 
puulehed kunsttubakaks. Leotamine kestab 12—18 tundi. Lehelise asemel wõime ka tamme koore keedist wõtta. 2 kg. kuiwa 
tamme koort 5 liitri weega keeta 3—4 tundi. Sellele lisatakse 40 liitert wett, milles 34 kg. salpeetert ehk 142 kg. soola on, juurde. 
Peale jahtumist pannakse 50 kg. kuiwi lehti 12—18 tunniks ligunema. Peale kuiwatust soowitakse teda weel kord ümbertöötada 
järgmisel wiisil: 


Retsept V. 

Keedetakse 1 tunni jooksul 14 liitri weega 
1 kg. rosinaid ehk 3 naela wiinamarju 

42 kilo suhkurt 

14 liitert õuna weini 


-ja leotakse 50 kg. kunsttubakat selle sees, kuiwatakse ära, lõigatakse peeneks ja pannakse wäikeste pakikeste sisse. 


Retsept V-a. 
14 liitri wee sees keedetakse 4 naela wiinamarju ehk 1 kg. kuiwi leedripuu marju. 
1 kg. suhkurt, lisatakse walget õuna ehk marja weini juurde. 


Wõib karetsepti VI tarwitada. Keedetakse 1 tund 20 liitri käärimata õlle sees 4/10 kg. loorberi lehti, 35/100 kg. peeneks 
tehtud kadaka marju, lisatakse selle hulka 42 liitert 45° wiina. See wiimane töötamise wiis ja eelminew kuiwatus sünnitawadki 
kunsttubaka walmistamise saladuse. 


Weel üks retsept VI-a. 

2 kg. kuiwi, ehk 4 kg. wärskeid kalmuse juuri, (kalmus kaswab jõgede ääres) keedetakse 25 liitri weega—sellele lisatakse 50 gr. 
peeneks tehtud ploomimarja luid, 50 gr. mistelmarju (viscum album), 4/10 kilo loorberi lehti, 35/100 kg. peeneid kadaka marju ja 
42 kilo suhkurt. Segu keedetakse tund aega ja lisatakse 1 liiter walget õuna ehk marja weini ligi. 


10. Põsetubaka walmistamine. 


Lõpulikult ümbertöötatud kunsttubaka ehk tubaka lehed wabastakse keskmisest lehe warrest. Niiwiisi saame 2 lehe poolt, mida 
kergesti wõib rulli käänata. Rullimist wõime nõnda toimetada, kuida asjaolu nõuab. Wõetakse 1—3 lehe poolt ja rullitakse nad 
hästi kokku. Nende pikkus olgu 7—15 sm. Et nad aga laiali ei läheks, seome nad niidiga kinni ja kuiwatame neid sooja koha peal. 


Retsept VII. 
3 liitri wee sees keedetakse 42 kg. head tubakat, ehk lehe warrekesi 3—4 tundi. Keedis kurnatakse läbi linase riide ja lisatakse 
hulka 200 gr. kuiwi kalmuse juuri, 100 gr. kuiwi kadaka marju, 10 gr. loorberi lehti, 20 gr. lõhnawa warjulille lehti, 150 gr. 
suhkurt. Segu keedetakse weel üks tund, kurnatakse läbi, pannakse weel kord tulele ja lisatakse 42 liitert walget weini ligi. On 
wein ligi pandud, siis aetakse segu tulel ainult keema ja walatakse külmalt pudelitesse. Seda wedelikku peame 242 liitert saama. 
Pudelid tulewad kinniselt hoida. Ennem walmistatud tubaka rullid leotakse nüüd selle wedeliku sees. Tubaku rullid olgu üleni 
wedeliku sees ja jaheda koha peal hoitud 8—10 päewa. Kauem seismine teeb neid paremaks. Niiwiisi saame hea põsetubaka. 


ll. Sigarite walmistamine. 


Piibutubaka walmistamiseks lehtede walikut tarwis ei ole, waid segatagu kõik alumised, keskmised ja ülemised noored lehed 
kokku. Seda enam aga on piinlikku lehtede sorteerimist sigarite walmistamise juures tarwis. Siin juures peame 3 asja tähele 
panema: 

1) Sigari sisemine kord olgu wäikestest tubaka lõikudest. Neid wõib esimisest lõikusest, see on alumistest lehtedest wõtta. 

2) Leht, mille sisse need tubaka lõigud rullitakse, olgu 1—2 lehe poolt (6x10 sm.) Nende suurus ripub walmistawa sigari 
suurusest ära. Lehe wars tuleb ära lõigata, et ta mitte käänamise juures ei murduks. Selle tarwis on täiskaswanud taime keskmised 
lehed kõige paremad. 

3) Kõige pealmine sigari katteleht olgu hästi pargitud, pruuni karwa, kolmandast lõikusest. Tema hoiab sigart wälimise õhu eest 
ja annab tarwiliku maitse, sellepärast tuleb iseäranis selle lehe eest hoolitseda. Kui aga neid käepärast ei ole, siis wõib ka 
kunsttubaka lehti tarwitada, mis iseäranis õrnust lehist pargitud olgu. Tuletame weel meelde, et ainult paremad tubaka lehed 
kõlbawad sigariteks walmistada. Hästi täiskaswanud terwed lehed annawad puhta maitse ja lõhna. Tuhk on põlemisel puhas ja 
walge. 


12. Lõpulik töötamine. 


Walmistamise juures soowitakse teataw sigari kuju kindlaks määrata. Näituseks: pikk kuju jämeda ehk peenikese otsaga, ehk 
jälle wähem kuju, kuidas kellegile meeldib. Enda tarwiduseks wõime sigarisi lihtsamalt walmistada, tömbi otsaga, see on 
tehniliselt kergem. Sigari wabrikud kasutawad selle tarwis vormeerimise aparaate, mis 2 jaost koos seisawad: 1) Kõwast ja 
lõhnata puust tehtud vormeerimise lauast. 2) alumisest aparaadi lauast, mille sisse ridade wiisi walmis sigari wormid on lõigatud. 
Niisuguseid wäljalõigatud wormisi on ühe laua peal harilikult 25 tükki. Tubaka lehe sisse keerutatud rullid wajutakse niisuguste 
wäljaraiutud wormide sisse. On see töö walmis, siis pannakse pealmine niisamasugune wormi laud peale ja jäetakse 12—24 
tunniks pressi alla. Wäljawõtmise juures ei tohi sigari rullisi rikkuda, neile peame pealmise kattelehe kohe ümber keerutama. 
Walmis sigarid paneme kohe kasti. Et sigarid ilusa kuju omandaks, sellepärast peame täie kastile laua kohe peale panema ja neid 
kergelt maha wajutama. Meie kohalikust tubakast sigarid omandawad 3—4 kuu seismise järele täieliku arooma ja maitse. 


Tömbi otsaga sigaritele ei ole wormeerimise laudu tarwis, nende aset wõib kõwa sitke paber täita. Sehkenduse paber on selleks 
kõige parem. Pikkus olgu sigarile wastaw, laius niisugune, et tema sisse sigari rulli wõiks 2—3 korda käänata. Peale selle seotakse 
nad peenikese nööriga kinni. Soowi järele wõib, walmistaja ka ise wormeerimise lauda teha, ehk selle tarwis õõnsat kuslapuu 
(kohlapuu) puukest tarwitada. Kirjeldame nüüd weel põhjalikumat sigari töötamist. Peened tubaka lõiked olgu kuiwad, aga leht 
mille sisse neid kääname, peab niiske olema, muidu murdub ta keeramise juures. Kui hommikul soowitakse töötada, siis peab 
enne teisel õhtul tubakat niisutama, ehk märja rätiku sisse panema. Töötakse järgmiselt: tubaka lõiked pannakse töölaua peale 
walmis, siis walmistakse ümberkeeramise lehed. Wäiksel wormaadil saab 1 lehest küllalt, suuremal on 2 lehte tarwis. Pikkus 
wõib neil 1—2 sm. suurem olla, pärast lõigatakse ääred maha. Siis wõetakse niisugune lehe pool, pannakse tubaka lõigud 1 sm. 
paksuselt äärest ja hakatakse keerama. Walmis rullid pannakse lauapeale, ehk mässitakse paberisse, siis kuiwatakse neid pimedas. 
Kui sigari worm ja kuju enam ei muutu ja nad küllalt kuiwad on, siis wõetakse nad sealt wälja. Päris kuiwad ei tohi rullid ka olla, 
sest lõpulikult käänatakse weel katteleht ümber ja pressitakse kastis kokku. Nüüd tuleme lõpuliku kirjelduse juurde. Wormi sees 
olewad sigari rullid lõigatakse kahelt poolt äärest ära ja keeratakse pealmise kattelehe sisse. Parem, kui need lehed ribadeks 
lõigatakse, mis 3—4 sm. laiad on. Niisuguse ribaga keerutakse sigari rull ümbert ära. Keeramist tuleb sealt poolt otsast algada, 
kust sigar põlema pannakse. Niiwiisi rullitakse sigar kuni lõpuni ja kleebitakse ots kliistriga kinni. Otsad silutakse ära ja pannakse 
walmis sigarid kasti sisse. Kast tuleb natukene üle ääre täis täita ja kaas kõwasti peale panna. Niiwiisi wajutakse %2 tundi, siis 
wõetakse kaas ära ja korratakse seda mitu korda, kuni sigarid ääreni wajuwad. Lõpuks pannakse kast kinni ja jäetakse 8—14 
päewaks kuiwama. Nüid wõib neid juba suitsetada. Kauema alalhoidmise järele lähewad sigarid oma maitse ja lõhna poolest ikka 
paremaks. 


TÄIENDAVALT TUBAKAST 


Lugupeetud tubakahuviline! Nüüd, kus olete läbi lugenud vana ja kogenud ärimehe Julius Sihweri koostatud ning vabas Eesti 
Vabariigis 1922. aastal välja antud "Tubakakasvatamise ja parkimise õpetuse” faksiimileväljaande, jääb ainult üle soovida Teile 
veel edu. Seda ka kõigis muudes Teie ettevõtmistes peale tubaka kasvatamise, parkimise ja sigarite valmistamise. Miks? Sest 
pole mingit kahtlust, et juba sügisel on Teil käes omakasvatatud tubakalehed. Pole kahtlust ka selles, et mõne aja möödudes on 
Teie hästi hoolitsetud hammaste vahel omavalmistatud sigarillo. Võib arvata, et selle imehea aroom ei jää alla sellistele tuntud 
sigarillomarkidele nagu seda on "HOFNAR HALF TIME” või "HOFNAR LILLIPUT". 


Mis aga kõige olulisem—suure suitsunälja taustal olete ise õppinud selgeks nii mõnegi agronoonilise oskuse. Nende najal saate 
suurepäraselt hakkama ka teiste palju hoolt, kannatust ja vaeva nõudvate põllu- ja aiakultuuridega. Näiteks kartuli kasvatamisega, 
mille mugulad meile nii hästi maitsevad ning mille lehed sobivad ka kunsttubaka (Ersatztabak) valmistamiseks. Või näiteks naeri 
või suhkrupeedi kasvatamisega, mille hästi pargitud lehed sobivad suurepäraselt omavalmistatud sigaritele kattelehtedeks. 


Käesolev brošüür võib sattuda ka selle kätte, kes pole oma elus peotäit tilligi kasvatanud. Seepärast lisaksin eelöeldule täiendavat 
infot ja soovitusi. Tubaka (Nicotiana) perekonda kuulub umbes 50...60 liiki, mis pärinevad Põhja-Ameerika lääneosast ja Kesk- 
või Lõuna-Ameerika troopilistelt aladelt. Lisaks vääristubakale ehk türgi või virginia tubakale (Nicotiana tabacum) ja mahorka 
ehk külatubakale (Nicotiana Tustica) kasvatatakse ka lilltubakat (Nicotiana alata Lk. var. grandiflora Lom.). Lilltubakat tuntakse 
aednike seas ka lõhnava tubaka (Nicotiana affinis T. Moore) nimetuse all. Selle õied lõhnavad eriti hästi õhtul ja öösel. 
Punaseõielist lilltubakat (Nicotiana hybrida Sanderae hort.) ehk sanderi värdtubakat (õied ei lõhna) kasvatatakse aedades 
ilutaimedena. Selle toreda tubaka sortidel nagu Scharlachköningin, Tageslicht ja Sensation-Mischung on suured ja ilusad õied. 
Lilltubaka kasvatamine on levinud Saksamaal ning seda kasvatati Eestimaa aedades juba siis mil Eesti oli veel kultuurmaa—s.o. 
Vaba Eesti Vabariik. Suitsetamiseks, nuuskamiseks ja närimiseks lilltubaka liigid ja sordid ei kõlba. Vahel kasutatakse neid 
tubaka sordiaretuses. Seega juhul, kui Teil tuleb tubakaseemet ise kasvatada, siis tuleb vältida ka suitsetamiseks mõeldud 
tubakasortide ristamist lilltubaka või mõne muu tubakaliigi või -sordiga, mille omadusi ei tunta. Tubaka sordiomaduste hea 


tundmine on tubaka kasvatamisel määrava tähtsusega ja Teie edu garantii tubaka kasvatamisel Eestis. Lähemad maad, kus 
kasvatatakse suuremates kogustes vääristubakat, on Ukraina ja Poola. Võib arvata, et mõned nendest vääristubaka sortidest, mis 
on levinud Ukrainas ja Poolas, sobivad ka Eestis kasvatamiseks. Meile lähim mahorkatubaka kasvatamise piirkond asub 
Valgevenes. Kahjuks on seal tubaka kasvatamise traditsioonid praktiliselt hääbunud. 


Tubaka vili on kupar. Seemneid on kupras palju ja seeme on väga väike. Seepärast on palja silmaga peaaegu võimatu kindlaks 
teha, kas tegemist on vääris-, mahorka- või lilltubaka seemnega. Reeglina on vääristubaka seeme veidi väiksema kui 
mahorkatubakal. Üks gramm tubakaseemet sisaldab umbes 10...12 tuhat seemet. Kui võtate oma arvestuse aluseks selle, et 
olenevalt vääristubaka sordist (väikese- või suureleheline, madala- või kõrgekasvuline jne.) mahub tubakaistanduse ühele 
hektarile 50...100 tuhat tubakataime, siis piisab ühe hektari tubakaistanduse rajamiseks ainult 5...10 grammist vääristubaka 
seemnest. Kuna mahorkatubaka seeme on tavaliselt veidi suurem kui vääristubakal, siis orienteeriv mahorkaseemne 
hektarivajadus on 30 grammi. Eesti kliimas võib sellise seemnekoguse kätte saada ainult kolmelt hästi hooldatud ning seemneks 
jäetud mahorkataimelt. Tubakaseemne enam-vähem normaalne idanemisvõime säilib normaalsetes tingimustes vähemalt 20 
aastat. Erandiks võivad olla mõned Brasiilia päritoluga lilltubaka liigid, mille seemne idanevus võib hakata järsult vähenema 2...6 
aasta möödumisel pärast seemnesaagi koristamist. 


Tubaka seeme hakkab idanema +15 °C juures, optimaalne idanemistemperatuur on 25...28 °C. Külviks segatakse seeme valge 
liivaga ja külvatakse külvikasti mullapinnale. Külv vajutatakse lauatükiga kinni ja külvikast kaetakse klaasiga. Seemne väiksuse 
tõttu ei ole soovitav peale külvi seemet mullaga katta. Kui on peetud kinni normaalsest idanemisrežiimist ning külvikasti on 
korralikult õhutatud, tärkavad 1...2 nädala möödumisel tubakatõusmed. Tärganud tõusmed pikeeritakse esimesel võimalusel. 
Avamaale istutamiseks peab istikutel olema 5...7 lehte ning nad peavad olema piisavalt karastatud. Ilma karastamata võivad 
istikud jääda avamaal pikemaks ajaks põdema ja tubakasaak jääb kesiseks. Kõige sobivam vääristubaka külviaeg soojas 
kasvuhoones on Eestis märtsikuu viimane dekaad. Külv peale 15. aprilli ei ole enam soovitatav, sest siis jääb kasvuperiood meie 
kliimas liiga lühikeseks. Lühikese kasvuperioodiga ja kiirelt arenevaid vene mahorkatubaka sorte võib külvata soojadesse 
lavadesse ka aprilli viimasel dekaadil. Lavades pikeeritakse ja kasvatatakse noortaimed ette ka avamaale istutamiseks. Tubakas 
on külmaõrn taim, eriti noores eas. Kõigest -1 °C öökülma võib hävitada tubakataimed täielikult. Vaatamata sellele, et tubakas on 
külmaõrn, on tubakat kasvatatud isegi 63° põhjalaiuskraadi juures, seega Eestist põhja pool. Näiteks Ahvenamaal, Lõuna- 
Soomes, Kesk-Rootsis jne. Tubaka kasvatamisel võiks arvestada sellega, et see, kes saab hakkama kurgi, tomati või paprika 
kasvatamisega kasvuhoones ja avamaal, saab hakkama tubaka kasvatamisega ka avamaal. Tubaka kasvatamisel võiks olla n.ö. 
"rusikareegliks” järgine soovitus. Taimed kasvatada ette vähemalt 2...2,5 kuu jooksul soojas kasvuhoones või lavas. Pärast 
öökülmade ohu möödumist jätkata tubakataimede kasvatamist avamaal vähemalt 3 kuu jooksul kuni esimeste öökülmade 
saabumiseni. Praktiliste kogemuste puudumisel ei maksa veel meelt heita. Suure suitsunälja üks eeliseid on see, et Teie aju 
hakkab alati paremini ja kiiremini tööle. Tänu sellele eelisele oskate alati küsida ka seda, mida Teie ei tea tubakast, selle käest, 
kes seda teab. 


Vääristubaka kasvatamiseks vajalike kogemuste omandamist on kasulik alustada mahorkatubakast. See tubakas on vääristubakast 
vähenõudlikum. Mahorkat kasvatatakse hea eduga Eestist tunduvalt karmimateskliimatingimustes - Altai krais, Tomski oblastis 
jm. Suitsumeeste massiteadvuses seostub tubakas tihti ainult nikotiini kui mürgise ainega ning ei teata, et tubakas sisaldab ka 
inimorganismile väga kasulikke ning eluliselt vajalikke aineid. Näiteks sidrunhapet. Kui sidruni sidrunhappe sisaldus on 
keskmiselt 8%, siis mõnedel mahorkasortidel on lehtede sidrunhappesisaldus 12...15%. Sidrunhappe saab mahorka lehtedest aga 
hoopis odavamalt kätte kui näiteks sidrunitest. Orienteeriv kalkulatsioon kinnitab, et Eesti tingimustes võiks mahorkakasvataja 
toota ühelt hektarilt vähemalt 10...15 tuhande rubla väärtuses sidrunhapet—s.o. ülidefitsiitset toiduainetööstuse toorainet, ilma 
milleta on näiteks mõeldamatu karastusjookide ja paljude kondiitrisaaduste tootmine. 


Äri tubakaga on täis saladusi. Suure osa ärisaladustest moodustavad mitmesugused retseptid, mille abil kaotatakse tubaka terav 
maitse ja vastik lõhn. Ilma neid retsepte tundmata pole erilist mõtet tubakat oma tarbeks kasvatada, sest korralikult töötlenata 
tubakalehtedest ei saa valmistada rahuldava aroomiga tubakasaadusi. Tubakalehtede terava maitse kõrvaldamiseks ja 
hõõgumisvõime suurendamiseks peitsitakse eelnevalt pargitud (fermenteeritud) tubakalehti. Lihtsaim retsept selleks on 
järgmine. Tubakalehti leotatakse 10...15 minutit 2-% potase (K»CO;) vesilahuses ja pärast seda 10...15 minutit nõrgas 
kaaliumsalpeetri (KNO;) lahuses. Kui tubakalehed võetakse potaselahusest välja, siis lastakse neil enne salpeelrilahusesse 
asetamist kuivaks nõrguda. Pärast peitsimist lehed kuivatatakse. 


Tubakale meeldiva aroomi andmiseks võib soovitada keemiainsener K. Szlaueri retsepti: 


200 grammi kollase mesika (Melilotus officinalis Desr.) õievarsi koos õite ja lehtedega; 
200 grammi lõhnava varjulille (Asperula odorata L.) õievarsi koos õitega; 

200 grammi aedroosi (Rosa centifolia L.) õielehti (kõlbavad kõik lõhnavad roosiliigid); 
50 grammi lavendli (Lavendula spica L.) lehti. 


Kõik nimetatud taimed korjatakse õitsemise algul, kuivatatakse varjus ja hoitakse kuni tubaka hulka segamiseni hermeetiliselt 
suletud klaanõudes. Purustatult lisatakse neid tubakale kuni 5% tubakalehtede kaalust. 

Tubaka aromatiseerimiseks võib kasutada ka melissi (Melissa officinalis L.), nõmme-liivatee (Thymus serpyllum L.) õievarsi ja 
lehti, aniisi (Pimpinella anisum L.), apteegitilli (Foeniculum foeniculum Karst.), kannikeste (Viola odorata L. või Viola mirabilis 
L.) õisi, samuti maarjaheina (Anthoxanthum odoratum L.) ja päris lõhnheina (Hierochloš odorata Wahlenb.). Kõiki tubaka 


aromatiseerimiseks kasutatavaid taimeliike on kasulik ise kasvatada. Lõhnataimed või neist koostatud taimesegusid hoitakse 
eelnevalt pargitud ning potase ja salpeetriga peitsitud tubakalehtede all. Tavaliselt tehakse seda puitkastides, mille alumine põhi 
on valmistatud traatvõrgust. Traatvõrgu peale asetatakse paarisentimeetrine lõhnataimede kiht ja selle peale omakorda kohev kiht 
tubakalehti. Mõne aja möödudes omandavad tubakalehed soovitava lõhna. Eelnevalt pargitud kuivadele tubakalehtedele võib 
anda meeldiva aroomi ka tuntud Eesti aiandusteadlase A. Mätliku II maailmasõja ajal Eesti maameestele soovitatud retseptidega, 
mis end praktikas on õigustanud. Toome neist ära kolm. 


1. Liitris pehmes vees (vihmavesi) lahustatakse 30 g suhkrut, 60 g mett, 2 g salpeetrit (KNO»;). Lahus kurnatakse ja pritsitakse 
pulverisaatori või käsipritsiga laialilaotatud tubakalehtedele. Lehed lastakse lahtiselt kuivada. Lahusega saab töödelda umbes 5 
kg tubakalehti. 


2. Võetakse 6 liitrit pehmet vett, millele lisatakse 0,5 liitrit head äädikat, 200 g peenestatud kadakamarju ja 200 g peenestatud 
hariliku kikkaputke (Archangelica officinalis) või rand-kikkaputke (Archangelica litoralis) peenestatud juuri ja 200 g salpeetrit 
(KNO;). Segu keedetekse läbi, kurnatakse ja pritsitakse käsipritsiga laialilaotatud tubakalehti. Lahusega saab töödelda umbes 40 
kg tubakalehti. 


3. Võetakse 15 liitrit pehmet vett, millele lisatakse 2 1 head äädikat, 1,2 kg rosinaid, 0,4 kg mett ja 0,1 kg loorberilehti. Segu 
keedetakse läbi, kurnatakse ja pritsitakse laialilaotatud tubakalehtedele. Lahusega saab töödelda 40 kg tubakalehti. Töödeldud 
lehed lastakse kuivada toatemperatuuril. 


Mitmesuguseid võtteid tubakale meeldiva aroomi andmiseks on palju. Neid võib iga huviline ka ise vastavalt oma harjumustele ja 
maitsele välja mõelda. Retseptuuri koostamisel võib kasutada head aromaatset kanarbikumett, kaneelikoort, kalmuse (Acorus 
calamus) juurt, kardemoni, head veini või konjakit jne. Tubaka aromatiseerimisel tuleb kinni pidada samadest põhimõtetest nagu 
heade veinide ja lõhnaõlide valmistamisel. Aroom peab olema püsiv, mitte eriti tugev ning daamidele meeldiv. Kas tubaka 
kasvatamisel Eesti karmis kliimas on mõtet? Mitte isikliku tarbe rahuldamiseks, vaid müügiks tubakavabrikutele või mõnele 
ettevõttele? Näiteks mahorkatubaka müügiks sidrunhappe tootmiseks? Neile küsimustele on raske vastata. Eestis puuduvad 
sellealased kalkulatsioonid ja majandusuuringud. On aga teada, et Tšuvaši ja Mordvamaa külades, kus on veel säilinud vene 
mahorkatubaka kasvatamise traditsioonid, müüb üks tubakakasvataja aastas riigile keskeltläbi 200...300 kg mahorkatubakat. 


Tallinn, veebruar 1991.a. 
Kaarel Kessler 

Kahjuks on enamik nimetatud kirjandusallikatest muutunud Eestis üliharuldlasteks ja leida võib neid ainult headest riigi- või 
koduraamatukogudest. 


NUUSKTUBAKA VALMISTMINE 


(väga vana ja väga hea retsept) 


Võetakse 400 kaaluosa parimate tubakasortide lehti ja valmistatakse nende jaoks alljärgnev keedis: 
100 kaaluosas pehmes vees keedetakse kaaluosadena: 


12 kadakamarju 

4 viinakivi ja salpeetrit 

8 rosinaid 

3 salmiaagipiiritust (liguor ammonii caustici) 
10 potast 

32 soola 


Keedise sooja lahusesse segatakse 12 kaaluosa tamarindi (Tamarindus indica L.) moosi. Keedisele lisatakse veel 20 kaaluosa 
head aromaatset veini ja 10 kaaluosa väärt viina. Tubakalehed kuivatatakse, peenestatakse ja segatakse eelkirjeldatud segu hulka, 
laagerdatakse 8 nädalat õhukindlalt kaanetatud nõus ning pakitakse alumiiniumfooliumisse. Sellisel viisil ise valmistatud 
nuusktubaka kvaliteet on võrdväärne tuntud nuusktubaka margiga "GROVSNUS". 


EESTI VABARIIGI TUBAKASEADUS 


Tubaka kasvatamine on meil piiratud TUBAKASEADUSEGA, mis on välja kuulutatud "RIIGITEATAJAS"” 5. mail 1920.a. nr. 
56/66, kus $ 20 kõlab järgmiselt. 


Kõik, kellel üle 200 taime tubakat istutatud, on kohustatud kuni 1. juulini linnades aktsiisivalitsusele, alevites alevivalitsustele ja 
maal kohalikule vallavalitsusele kirjalikult üles andma: 

1. TUBAKA ALL OLEVA MAAPINNA SUURUSE. 

2. TUBAKATAIMEDE ARVU. 

3. TUBAKATARVITAJATE ARVU OMA PEREKONNAS. 


TÄITKE EESTI VABARIIGI TUBAKASEADUST! 

